หุ้นไม่ชอบคลุมเครือ !
*อย่างที่ทุกคนในตลาดหุ้นรับรู้กันมานานเป็นปีว่า ทุกครั้งที่มีข่าวเกี่ยวกับการเลือกตั้งเข้ามาเป็นตัวแปรหลักในการลงทุนทีไร ตลาดหุ้นมักตอบสนองต่อเรื่องดังกล่าวแบบสุดสวิงริงโก้อีโต้บานเป็นประจำ และทำให้นักลงทุนกลุ่มต่าง ๆ ออกอาการคึกคักอย่างที่ไม่เคยเป็นมาก่อน พร้อมกับวาดฝันดัชนีจะทะยานขึ้นอย่างร้อนแรง และมีโอกาสทำ new high ง่ายยิ่งกว่าปอกกล้วยเข้าปากด้วยนะคะ
3 ม.ค. 2562

เจาะกระดาน : โมนิก้าและทีมงาน
*อย่างที่ทุกคนในตลาดหุ้นรับรู้กันมานานเป็นปีว่า ทุกครั้งที่มีข่าวเกี่ยวกับการเลือกตั้งเข้ามาเป็นตัวแปรหลักในการลงทุนทีไร ตลาดหุ้นมักตอบสนองต่อเรื่องดังกล่าวแบบสุดสวิงริงโก้อีโต้บานเป็นประจำ และทำให้นักลงทุนกลุ่มต่าง ๆ ออกอาการคึกคักอย่างที่ไม่เคยเป็นมาก่อน พร้อมกับวาดฝันดัชนีจะทะยานขึ้นอย่างร้อนแรง และมีโอกาสทำ new high ง่ายยิ่งกว่าปอกกล้วยเข้าปากด้วยนะคะ
*ในมุมกลับกัน หากเรื่องดังกล่าวยังคลุมเครือต่อไปแบบไม่มีกำหนด และปล่อยให้นักลงทุนต้องไปคาดเดากันเองอีก ย่อมเป็นแรงกดดันให้นักลงทุนต้องสาดหุ้นทิ้งเพื่อป้องกันความเสี่ยงที่จะเกิดขึ้นในอนาคต ซึ่งเป็นตัวแปรหลักที่ทำให้ตลาดหุ้นไทยไปไหนไม่ได้สักที และยังมีแนวโน้มอ่อนตัวลงไปเรื่อย ๆ หลังผู้คนขาดความมั่นใจในทิศทางการเมือง และระบบเศรษฐกิจจะเดินไปทางไหนนะซี
*ฉะนั้นอย่าได้แปลกใจที่วานนี้ดัชนีทะยานขึ้นไปถึงระดับ 1,578.17 จุด ก่อนจะอ่อนตัวลงมาปิดที่ 1,560.03  จุด ลบไป 5.91 จุด ด้วยมูลค่าการซื้อขาย 3.98 หมื่นล้านบาท ซึ่งเป็นการทรุดตัวรับข่าวเลื่อนเลือกตั้งออกไปจากไทม์ไลน์เดิม 24 ก.พ. 62 แบบนี้ “โมนิก้า” มองเป็นช็อตที่นักเล่นรู้สึกเบื่อหน่ายกับการเปลี่ยนโปรแกรมไปมา เลยแสดงออกให้เห็นด้วยการทิ้งหุ้นเพื่อทำให้รู้ว่า ฝรั่งไม่ชอบนะจ๊ะ
*ผลดังกล่าวทำให้พี่เบิ้มอย่าง PTT ออกอาการเครื่องรวนอีกรอบอย่างเห็นได้ชัด ทั้งที่ก่อนหน้านี้กำลังพยายามตั้งลำเพื่อหาทางกลับขึ้นไปหายอดเก่าบริเวณ 50 บาท แต่สุดท้ายทำได้เพียงแค่การยืนปิดที่ 45.50 บาท ลบไป 0.75 บาท หรือลงไป 1.60% ด้วยมูลค่าการซื้อขาย 2.46 พันล้านบาท “โมนิก้า” มองเป็นโมเมนตัมที่ทำให้หุ้นต้องแกว่งตัวออกด้านข้างอีกนาน จึงต้องเลิกมองยอดด้านบนเป็นการชั่วคราวไปก่อนเจ้าค่ะ
*ส่วนรายที่สถานการณ์ไม่ดีอยู่แล้วอย่าง PTTGC ก็มีอาการแย่หนักลงไปมากกว่าเดิม แรงซื้อหดหายไปจากระบบอย่างเห็นได้ชัด แถมมีแรงขายจำนวนมากเข้ามาแทนที่ด้วยแล้ว “โมนิก้า” ย่อมมองเป็นช็อตที่หนักหนาสาหัสเอาการเลยทีเดียว ยิ่งเห็นหุ้นถูกกดลงมาปิดที่ 69 บาท ลบไป 1.75 บาท หรือลงไป 2.50% ด้วยมูลค่าการซื้อขาย 1.60 พันล้านบาท จนราคาหลุดกรอบแนวรับเดิมอย่างง่ายดายแบบนี้..โบกมือบ๊ายบายก่อนดีไหมคะ
*เช่นเดียวกับในรายของ BJC รูดไถลจนหลุดแนวรับสำคัญบริเวณ 49 บาท ก่อนจะลงเอยที่ระดับ 47.50 บาท ลบไป 2 บาท หรือลงไป 4% ด้วยมูลค่าการซื้อขาย 928 ล้านบาท “โมนิก้า” มองเป็นเกมที่นักเล่นแค่ต้องถอยฉากเป็นการชั่วคราว เพราะไม่มีอะไรซับซ้อนไปจากที่เห็นกันอยู่ เดี๊ยนถึงพยายามชี้ให้เห็นว่า เมื่อโมเมนตัมของหุ้นเสียศูนย์ไปจากเดิมค่อนข้างเยอะ ก็ไม่ต้องไปอินอะไรมากมายพะยะค่ะ
*สำหรับรายที่ต้องอินมากเป็นพิเศษ และต้องเข้าใจสิ่งที่เกิดขึ้นในเที่ยวนี้มันไม่ปกติ “โมนิก้า” ขอพุ่งเป้าไปยังหุ้นขายไอโฟน COM7 เป็นรายถัดมา เพราะคอนเซ็ปต์ของหุ้นตอนนี้ดูไม่ได้เลยสักอย่าง แถมมีหัวเรือใหญ่อย่าง “ทิม คุก” ออกมายอมรับยอดขายไม่ปังตามแผนงาน จนต้องปรับลดเป้ารายได้ครั้งแรกในรอบ 10 ปี มันเป็นเหตุที่ทำให้หุ้นรูดลงมาปิดที่ 13.10 บาท ลบไป 1.80 บาท หรือลงไป 12% ด้วยมูลค่าการซื้อขาย 387 ล้านบาท และน่าจะกดดันให้หุ้นไหลลงอีกเรื่อย ๆ ไงล่ะคะ
*เหมือนกับในรายของ AAV ทำท่าจะไปได้สวยงามตามท้องเรื่อง พอเอาเข้าจริงดันเจอเหตุการณ์ไม่พึงประสงค์ หุ้นถึงปักหัวลงตั้งแต่กลางเดือนก่อน และจนบัดนี้ยังโงหัวไม่ขึ้นสักที เดี๊ยนย่อมมองเป็นความเสี่ยงของคนที่คิดจะเล่น จึงอยากให้พวกขาลุยมองราคาปิดที่ 3.96 บาท ลบไป 0.16 บาท หรือลงไป 3.90% ด้วยมูลค่าการซื้อขาย 82 ล้านบาท ใช่จุดที่จะเกิดปรากฏการณ์ triple bottom หรือเปล่า ?
*ส่วนรายที่มีลุ้นเด้งกลับชัดเจนสุดในเที่ยวนี้ “โมนิก้า” ย่อมเล็งไปยังหุ้น GLOBAL เพื่อเป็นการพิสูจน์เส้นแนวรับ 200 วันที่บริเวณ 18.40 บาทยังทำงานดีอยู่หรือเปล่า ? เพราะก่อนหน้านี้ประมาณ 3-4 วันก็เด้งขึ้นจากตรงนี้ ! เดี๊ยนถึงอยากให้แฟนคลับหันมามองราคาปิดที่ 18.60 บาท ลบไป 1.30 บาท หรือลงไป 6.50% ด้วยมูลค่าการซื้อขาย 364 ล้านบาท มันใช่จุดต้องลุยหรือยัง ? ..อิอิอิ
*ผิดกับในรายของ BGRIM ทะยานขึ้นมาปิดที่ 27.75 บาท บวกไป 1.25 บาท หรือขึ้นไป 4.70% ด้วยมูลค่าการซื้อขาย 665 ล้านบาท “โมนิก้า” มองเป็นช็อตที่ต้องตามไปดูแบบไม่ต้องคิดอะไรมากมาย เพราะของมันเห็นกันเต็ม 2 ลูกตาว่า ราคาเป้าหมายที่กูรูตลาดหุ้นไทยมองไว้สูงถึงระดับ 39 บาท จึงเหลือแก๊ปอีกบานตะไทที่ให้นักเล่นเดินหน้าลุยแบบไม่ต้องคิดอะไรมากเจ้าค่ะ
 